_:n69d45b55c70849239556925a321ed563xb0
<http://schema.org/articleBody>
"Az ehető virágok nem csak arra jók, hogy ételeinket dekoráljuk velük és tányérunk díszei legyenek, de  nagyszerű ízekkel is kényeztethetnek minket.    A legegzotikusabb az ehető virágok közül talán az iskolavirág (Acmella oleracea), más néven \"fogpasztanövény\". Érzéstelenítő hatású, ha ráharapunk, enyhe áramütésszerű érzést kelt. \"Egy kicsit olyan, mintha megnyalnánk egy ceruzaelemet\" - jegyzi meg Xavier Petras spanyol kertész, aki a Barcelonától mintegy 40 kilométerre található Olesa de Montserratban ehető virágok termesztésére építette fel vállalkozását. Termékeit Barcelona híres piacán, a La Boquerián is árulja. Guillem Galera, a Rasoterra nevű étterem tulajdonosa is Petras ügyfelei közé tartozik. Galera be merte építeni az iskolavirágot néhány receptjébe is, például rizottóban szolgálja fel. De használják ezt a növényt salátákhoz, levesekhez, húsokhoz és koktélokhoz is. Az ehető virágok több érzékszervünkre hatnak egyszerre Petras kertje további különlegességeket is rejt. Növényei között van wasabi-ízű, fokhagyma-ízű és mustárra, vagy éppen gránátalmára hasonlító ízhatású is. Ehető rózsákat is találni a kertészetében. \"A fehér az egyik legjobb\" - árulta el az Euronews riporterének.   Petras családja 30 éve foglalkozik ehető virágok termesztésével. Zöldségek virágaival kezdték a kísérletezést, mint például a cukkini és a borsó. Az elmúlt tíz évben azonban megugrott az érdeklődés az ehető virágok iránt, és ez természetesen az ő kertészetüket is fellendítette. Ma az övék az egyik legnagyobb, erre szakosodott vállalkozás Spanyolországban. Ötven különféle növényt termesztenek és árulnak. A 33 éves Xavier nyolc éve, édesapja nyugdíjba vonulásakor vette át az üzlet vezetését. Mint elmondta, több mint 200 konyhafőnök van az ügyfeleik között, de a La Boquerián sok magánember is vásárol náluk. \"Ez egy virágzó szektor. Az elmúlt néhány évben folyamatosan növekedett a cégünk, és még nem értük el a csúcsot - mondta. - Ez a növekedés a kreatív konyhaművészet elterjedésének köszönhető.\" A La Boquerián előszeretettel vásárolnak helyi mesterszakácsok, de turisták tömegei is megfordulnak a piacon. Petras standján a virágok mellett zöldségeket, gombákat, sőt, ehető rovarokat is találni. Xavier Morón, a Hidden Factory nevű barcelonai étterem séfje Petras egyik régi ügyfele. Izgalmas kreációinak egyike egy perui pisco koktél, amit egy húsevő növény kelyhéből, szívószállal lehet meginni. \"Szeretjük meglepni a vendégeket\" - mondta riporterünknek. A Michelin-csillagos sztárszakács, Carles Gaig szintén használ ehető virágokat. Éttermének választékában szerepel például ráksaláta szegfűszirmokkal és görögdinnyével. Mint mondja, szereti a \"friss és egyedi, savas ízhatást\", amit a virágok kölcsönöznek az ételeknek. Ferran Agüir, az El Racó de l'Agüir séfje ibolyával és árvácskával ízesített fagylaltot készít. Az ízek mellett a virágok esztétikai értékét is hangsúlyozza. \"Először a szemünkkel eszünk, és csak azután a szánkkal\" - vallja."
<https://hu.euronews.com/2018/05/24/eheto-viragok-tartjak-lazban-a-mesterszakacsokat>